CELEX: C2005/205/48
Language: et
Date: 2005-08-20 00:00:00
Title: Kohtuasi T-220/05: Kurt Jacobs'i 7. juuni 2005. aasta hagi Euroopa Ühenduste Komisjoni vastu

20.8.2005   
            
            
               ET
            
            
               Euroopa Liidu Teataja
            
            
               C 205/26
            
         Kurt Jacobs'i 7. juuni 2005. aasta hagi Euroopa Ühenduste Komisjoni vastu
   (Kohtuasi T-220/05)
   (2005/C 205/48)
   Kohtumenetluse keel: prantsuse
   Kurt Jacobs, elukoht Bruges (Belgia), esitas 7. juunil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat Lucas Vogel.
   Hageja palub esimese astme kohtul:
   
               1.
            
            
               tühistada ametisse nimetava asutuse 11. veebruari 2005. aasta otsus, teatavaks tehtud 14. veebruaril 2005 ja kättesaadud 27. veebruaril 2005, millega jäeti rahuldamata hageja 16. novembril 2004 esitatud kaebus, millega hageja taotles kolme järjestikuse, 16. augustil 2004, 24. augustil 2004 ja 31. augustil 2004 vastuvõetud otsuse tühistamist selles osas, milles ta määrati töölevõtmisel palgaastme B*3 teise järku ning tema põhipalgaks määrati 3 101,85 eurot;
            
         
               2.
            
            
               vajadusel tühistada samuti 16. augusti 2004, 24. augusti 2004 ja 31. augusti 2004 kuupäevaga otsused, mille peale eespool nimetatud kaebus oli esitatud;
            
         
               3.
            
            
               mõista komisjonilt välja kahju ja intressid summas 250 000 eurot.
            
         Õiguslikud alused ja peamised argumendid
   Hageja kandideeris väliskonkursil KOM/B/1/02, mille eesmärk oli teenistusastme B5 või B4 haldusassistentide reservi moodustamine. Ta sai selle konkursi võitjana 20. aprilli 2004 elektroonilise kirjaga komisjoni välissuhete peadirektoraadi töölevõtmise pakkumise. Ta võttis selle pakkumise vastu 21. aprillil 2004. Tema töölevõtmise otsus vormistati siiski alles 31. augustil 2004, kuna hageja pidi eelnevalt lõpetama oma lepingu, mis sidus teda oma varasema tööandjaga. Ta võeti tööle personalieeskirjade 1. mail 2004 jõustunud uusi sätteid rakendades palgaastme B*3 teise järku, samas kui konkursiteadaandes ettenähtud vanale palgaastmele B5 vastab uus palgaaste B*5. Seetõttu oli tema netopõhipalk varasema korra alusel ettenähtud põhipalgast madalam.
   Hageja palub seega tühistada vaidlustatud otsused, mis puudutavad tema ametisse nimetamist ja palgaastme määramist, nagu ka tema poolt väidetavalt kantud kahju hüvitamist. Oma esimeses väites juhib ta tähelepanu õiguspärase ootuse põhimõtte, administratsiooni hoolsuskohustuse ning konkursiteadaande siduvate sätete rikkumisele. Neil tingimustel juhib ta samuti tähelepanu sellele, et tema töölevõtmise otsus võeti tegelikult vastu enne uute personalieeskirjade jõustumist, 20. ja 21. aprilli elektrooniliste kirjade vahetamise teel.
   Peale selle viitab hageja oma teises väites diskrimineerimise keelu põhimõtte rikkumisele, kuna ta võeti tööle madalamasse palgaastmesse, kui oli ette nähtud konkursiteadaandes ning millesse teised sama konkursi võitjad tööle olid võetud.